‘পুরুষ কমিশনে’র দাবিতে প্ল্যাকার্ড হাতে আন্দোলন, কোথায়?

সুরাট: কয়েকদিন আগেই ২৪ পাতার সুইসাইড নোট এবং মৃত্যুকালীন ভিডিও রেখে আত্মহত্যা করেন ব্যাঙ্গালুরুর আর্টিফিসিয়াল ইন্টেলিজেন্স ইঞ্জিনিয়ার অতুল সুভাষ (Atul Shubhas Case)। দাম্পত্য অশান্তিতে (Domestic Violence) পুরুষদেরও যে হেনস্থা হতে হয়, তা স্পষ্টভাবে বুঝিয়ে গিয়েছেন তিনি। তারপর থেকেই এই বিষয়টি নিয়ে তোলপাড় হয়েছে গোটা দেশ। এবার এই ঘটনার রেশ দেখা গেল গুজরাটে (Gujarat)। “ছেলেরা এটিএম নয়” লেখা প্ল্যাকার্ড হাতে নিয়ে এবার সুরাট (Surat) শহরের রাস্তায় নামলেন পুরুষরা। একইসঙ্গে তাঁরা মহিলা কমিশনের মতো পুরুষ কমিশন তৈরির দাবিও তুললেন।

সুরাট শহরের বিক্ষোভকারীদের দাবি, আজকাল সমাজে শুধুমাত্র মহিলারা নয়, পুরুষরাও অত্যাচারিত। বেশিরভাগ ঘটনার ক্ষেত্রে মহিলাদের দিকেই অভিযোগের তির থাকে। কিন্তু তা সত্ত্বেও আইনের সহানুভূতিতে পার পেয়ে যান মহিলারা, এমনটাই দাবি করেছেন তাঁরা। সেই কারণে এই ‘সিস্টেম’কে বদলে ফেলতে চান তাঁরা। আন্দোলনকারীদের দাবি, এই ‘সিস্টেম’-এর বলি হয়েছেন ব্যাঙ্গালুরুর ইঞ্জিনিয়ার অতুল সুভাষ। একইসঙ্গে, এই ধরণের পুরুষ নিগ্রহের ঘটনায় অভিযোগ জানানোর জন্য ‘পুরুষ কমিশন’ তৈরির দাবিও জানালেন সুরাটের বিক্ষোভকারীরা।

আরও পড়ুন: ‘ডিজিটাল অ্যারেস্টে’র চেষ্টা, প্রতারককে ঘোল খায়িয়ে ছাড়লেন যুবক!

এখানেই শেষ নয়, এদিনের বিক্ষোভে অংশগ্রহণকারী পুরুষরা জানান, অনেক ক্ষেত্রে পুরুষরা টাকা রোজগারের মেশিন হিসেবে পরিগণিত হন। সেই কারণে “ছেলেরা এটিএম নয়” লেখা প্ল্যাকার্ড হাতে নিয়ে রাস্তায় নামেন তাঁরা। পাশাপাশি, তাঁদের হাতে আরও যেসব প্ল্যাকার্ড ছিল, তাতে লেখা ছিল – “মিথ্যা মামলা জঘন্য অপরাধ”, “পুরুষ বাঁচাও দেশ বাঁচাও”, “আইন সকলের জন্য সমান”, “মহিলাদের উচিত ভরণপোষণ না নিয়ে চাকরি খোঁজা, সেটাই লিঙ্গবৈষম্য” ইত্যাদি। এখন তাঁদের দাবি মেনে সরকার কি ‘পুরুষ কমিশন’ গঠন করবে? সেটার উত্তর দেবে সময়।